text: Varm weekend
  01 april 2011 kl. 08.20
  Lørdag bliver årets hidtil varmeste dag med over 20 grader flere steder.
  Allerede fredag kan danskerne godt begynde at glæde sig til weekenden. Lørdag bliver årets hidtil varmeste dag med over 20 grader nogle steder i Jylland.
  - For det her sådan lidt bistre lavtryk, der ligger tæt på land og har givet en del regn, forsvinder ud øst på. Og så klarer det op og bliver en pæn fredag med en del sol, siger DMI's vagthavende meteorolog Thyge Rasmussen.
  - Fredag aften kommer regnen dog igen ind fra sydvest og vil nok særligt plage jyderne lidt i aftentimerne, forklarer han.
  Lørdag morgen vil der derfor hænge en del dis og skyer over det meste af landet, men som dagen skrider frem, letter det.
  - Og så får vi ellers solskin over hele landet sammen med en rigtig varm luft, der kommer op over os, siger Thyge Rasmussen.
  - 20 grader mange steder i Jylland og 15-18 grader på Sjælland, så det går hen og bliver årets hidtil varmeste dag. Mange steder i Jylland bliver det måske endda et stykke over tyve grader.
  Vinden bliver svag, så der er god mulighed for tidlig sommerstemning mange steder i landet.
  Sommerstemningen går dog allerede lidt i sig selv igen søndag, hvor temperaturerne daler til 10-15 grader over hele landet.
  - Det bliver en våd søndag på Sjælland og Lolland Falster, mens resten af landet kan forvente tørvejr, siger Thyge Rasmussen.
  